Rodil se je v kraju Cervia v pokrajini Ravenna. Učiteljišče je obiskoval v Forlimpopoli skupaj z Benitom Mussolinijem. Po končani šoli je bil nekaj let učitelj, potem pa se je posvetil novinarstvu. Sodeloval je predvsem pri takratnih socialističnih časopisih "Avanti" in "Resto del Carlino". V letih 1911−1916 je urejal "Il Giornale del Mattino" v Bologni. Leta 1916 pa se je kot prostovoljec bojeval na Kalvariji (ital. "Monte Calvaria") 240 mnm visokem griču nad Podgoro (ital. "Piedimonte del Calvario") pri Gorici. Kmalu nato pa so ga poklicali v vojni tiskovni urad. Od novembra 1919 do kapitulacije Italije 1943 je bil urednik tržaškega lista "Il Picolo", po letu 1946 pa urednik lista "Il Giornale di Trieste". Napisal je več dramskih del, ki so jih igrale vidnejše italijanski gledališke skupine. Njegovi igri je uprizorilo tudi ljubljansko Slovensko narodno gledališče; prvo "Carerina de'Medici" (prevod Pavel Golia) leta 1941, drugo "Il caso del dottori Hirn" (prevod D. Svetina) pa 1942. Poleg dram je napisal še več drugih del. Vrsta njegovih poročil s fonte v 1. svetovni vojni ni izšla v tisku. Iz tega gradiva je 1966 izdal knjigo "Dell'Isonzo al Piave", ki odkriva ozadje dogodkov na določenem odseku fronte (poraz pri Kobaridu v 12. soški bitki). Alessi je bil kot urednik "Picola" velik nasprotnik vsemu, kar je bilo slovenskega.